次韻張漕茶山喜雨
作者：朱松
朝代：宋

paragraphs: 天公積憤何曾雪，遑恤茶工貪攬擷。
無聊桃李困遲遲，暗白蔫紅飛亂擷。
誰疏天漢下穹窿，苦厭風霾昏嵽嵲。
行臺使者掃雲手，釃酒叢祠拜靈蕝。
歸來一雨動三日，溝壑遺民起垂絕。
豈唯槍旗各呈露，更喜筍蕨爭芽茁。
明朝擊鼓萬指集，雲蹬携籝穿曲折。
紅塵一騎天容開，顧渚蒙山坐銷歇。
帝觴嘗罷思苦口，公如子牟心魏闕。
金鑾諫舌夜生塵，回首山中記同啜。